
Komplex geológiai vizsgálatok a Novohrad-Nógrád Geopark gyulladásos metamorf egységein

Kulcsszavak: gyulladásos metamorfózis, armalcolit, stanfieldit, indialit
Kutatásom tárgya Magyarország eddigi egyetlen dokumentált gyulladásos metamorf komplexuma (Horváth & Vágó, 2023). Jelen dolgozatom célja az ebben a komplexumban lejátszódó égés során felszabaduló hő hatására átalakult-megolvadt kőzetek olvadási, majd kristályosodási folyamatának értelmezése során nyitva maradt kérdések megválaszolása, tisztázása. Ehhez az in-situ megmaradt, makroszkóposan folyásos-breccsás szövetű paraláva-kőzet behatóbb vizsgálatát végeztem el. A makroszkóposan diverz kőzetcsoport petrográfiája további áteső és reflexiós polarizációs mikroszkópos, elektronmikroszkópos (SEM-EDS) és Raman-spektroszkópos vizsgálatokkal került kiegészítésre. Ezek mellett a képződmény protolitját jelentő szenes aleurolitból, a parciális olvadást el nem szenvedett metaaleurolitból („cserép”), nagyfokú parciális olvadást szenvedett buchitból és paraláva-kőzetből ICP-OES főelem összetételi mérések készültek.
A jelen kutatás keretein belül vizsgált paraláva-kőzet minta lokálisan legalább 5 féle ásványos összetétellel jellemezhető, melyek mellett egy, az egész kőzetben előforduló szulfidolvadék jelenléte is igazolást nyert. Ezen 5 összetételi típus: a cordierit-plagioklász-ilmenit-kőzetüveg, a piroxén-plagioklász-cristobalit-pirrhotin, a vázkristályos plagioklász-cristobalit-relikt kvarc-kőzetüveg, az idiomorf, táblás, zónás kristályokat tartalmazó plagioklász-Ti-oxid-kőzetüveg és foszfátos slírekben a cordierit-ilmenit-ensztatit-stanfieldit.
A SiO2 és Ti-oxid fázisok meghatározásához Raman-spektroszkópiát használtam, melyeken felül ortopiroxén, cordierit, plagioklász, ilmenit, pirrhotin fázisokat, valamint kőzetüveget is vizsgáltam. A SEM-EDS mérések, a reflexiós petrográfia és a Raman-spektroszkópia segítségével három, Magyarországról eddig leírásra nem került új ásvány is leírásra került: a pszeudobrookit ásványcsoportba tartozó armalcolit (Mg0,38-0,55Fe0,37-0,52Al0,06-0,07)(Al0,08-0,13Ti1,87-1,92)O5, mely mellékelemként Cr-ot, Ge-ot, Mn-t is tartalmaz; a vízmentes foszfátok közé tartozó stanfieldit, és a cordierit hexagonális polimorf párja, az indialit is. Ezek mellett egy eddig nem azonosított, összetételében is változatos szilikát-foszfát-ásvány is megjelenik a kőzetben, amely ásvány további műszeres mérésekre vár.
Jelen munka a Kulturális és Innovációs Minisztérium ÚNKP-23-2 kódszámú Új Nemzeti Kiválóság Programjának a Nemzeti Kutatási, Fejlesztési és Innovációs Alap, illetve a MOL Új Európa Alapítvány által finanszírozott szakmai támogatásával készült.



